Sá efsti á heimslistanum í bílslysi þar sem ökumaðurinn lést Frá vettvangi í Kuala Lumpur í morgun . AFP Kento Momota frá Japan , efsti maður heimslista karla í badminton , slasaðist í bílslysi í Kuala Lumpur , höfuðborg Malasíu , í morgun þar sem ökumaður bifreiðarinnar lést . Momota var í leigubíl á leið á alþjóðlega flugvöllinn í Kuala Lumpur en hann varð í gær sigurvegari á Malaysia Masters , fyrsta móti keppnistímabilsins 2020 . Bifreið þeirra ók á stóran flutningabíl . Momota fékk nokkra áverka á andliti og nefbrotnaði , samkvæmt frétt Reuters . Þrír aðrir voru í bifreiðinni og urðu allir fyrir áverkum en það voru sjúkraþjálfari Momota , aðstoðarþjálfarinn hans og stjórnarmaður í Alþjóðabadmintonsambandinu . Heilbrigðisráðherra Malasíu , Dzulkefly Ahmad , sagði við fjölmiðla að fjórmenningarnir væru allir í stöðugu ástandi og yrðu útskrifaðir af sjúkrahúsinu um leið og læknar teldu það óhætt .